Ordonanța Comasării alegerilor contestată la CCR. Calendarul alegerilor ar putea fi modificat
- Ionel Sclavone
- 20 martie 2024, 13:08
ICCJ va sesiza Curtea Constituțională cu privire la Ordonanța comasării alegerilor locale cu cele europarlamentare (OUG nr. 21/2024). În cazul în care magistrații constituționali vor decide că actul normativ este neconstituțional, Guvernul va trebui să modifice calendarul alegerilor.
Instanța supremă a decis să sesizeze Curtea Constituțională, la solicitarea partidului Forța Dreptei, condus de Ludovic Orban. Cu o zi înainte, o sesizare similară a fost admisă din partea formațiunii REPER, condusă de Dacian Cioloș. Guvernul a decis, prin OUG nr. 21/2024, cadrul de reglementare pentru alegerile locale și europarlamentare.
ICCJ contestă Ordonanța comasării
Instanța Supremă a decis să conteste Ordonanța comasării alegerilor locale cu cele europarlamentare la Curtea Constituțională. ICCJ a admis contestația formulată de Partidul Forța Dreptei cu privire la excepția de neconstituționalitate a dispozițiilor OUG nr. 21/2024.
"Admite cererea contestatorului Partidul Forţa Dreptei. Sesizează Curtea Constituţională a României cu excepţia de neconstituţionalitate a dispoziţiilor OUG nr. 21/2024, în ansamblul său. Definitivă. Pronunţată prin punerea soluţiei la dispoziţia părţilor de către grefa instanţei, conform art. 402 Cod procedură civilă, astăzi, 20 martie 2024", se arată în decizia adoptată de ICCJ.
O solicitarea similară a fost aprobată, într-o altă ședință, din partea Partidului REPER, condus de Dacian Cioloș. Intanța Supremă a decis să sesizeze și în acest caz Curtea Constituțională.
"Admite cererea de sesizare a Curţii Constituţionale a României formulată de petentul Partidul Reînnoim Proiectul European în România – REPER. Sesizează Curtea Constituţională a României cu excepţia de neconstituţionalitate a dispoziţiilor OUG nr. 21/2024, în ansamblul său. Pronunţată prin punerea soluţiei la dispoziţia părţilor de către grefa instanţei, astăzi, 19 martie 2024", se arată în decizia adoptată marți, 19 martie.
Opoziția respinge comasarea alegerilor
Alianța Dreapta Unită, formată din USR, PMP şi Forţa Dreptei au contestat OUG de comasare a alegerilor în instanța de contencios administrativ. reprezentanții alianție au inovcat încălcarea Constituţiei în mai multe puncte. Procesul a fost inițiat ca urmare a lipsei de reacţie a Avocatului Poporului, căruia i s-a solicitat să atace la CCR ordonanţa.
"Acest demers este necesar ca urmare a lipsei de reacţie a Avocatului Poporului. Luni, 11 martie, Dreapta Unită a depus la Avocatul Poporului o sesizare de 32 de pagini, care conţinea toate argumentele juridice pentru care OUG poate fi contestată la CCR", arată comunicatul Alianţei.
Reprezentanții opoziției au arătat că "guvernul Ciolacu încalcă numeroase principii democratice şi constituţionale doar pentru ca PSD şi PNL să-şi asigure supravieţuirea la putere şi la robinetul banilor publici".
Potrivit legii, ordonanțele de urgență pot fi contestate la CCR de Avocatul Poporului. Or, instituția condusă de Renate Weber a ignorat solicitarea, susțin reprezentanții Alianței.
ICCJ a anulat decizia BEC împotriva opoziției
Înalta Curte de Casație și Justiție a admis protocolul de constituire a Alianței Dreapta Unită. Instanța a anulat decizia BEC prin care s-a respins înscrierea alianței la alegerile din 9 iunie.
La ședința de judecată au fost prezenți Eugen Tomac, Ludovic Orban și Cătălin Drulă. Biroul Electoral Central a respins protocolul de constituire a Alianței Dreapta Unită pe motiv că Eugen Tomac nu apare în Registrul partidelor politice ca președinte al PMP. ICCJ a anulat decizia BEC și a dispus ca Alianța să fie înscrisă pe buletinele de vot.
"Admite contestaţia formulată de contestatorii Partidul Uniunea Salvaţi România, Partidul Mişcarea Populară şi Partidul Forţa Dreptei împotriva Deciziei Biroului Electoral Central nr. 1/D/17.03.2024, astfel cum a fost îndreptată prin Decizia Biroului Electoral Central nr. 1/D/18.03.2024. Anulează Decizia Biroului Electoral Central nr. 1/D/17.03.2024, astfel cum a fost îndreptată prin Decizia Biroului Electoral Central nr. 1/D/18.03.2024.
Admite Protocolul de constituire a alianței electorale - Alianța Dreapta Unită USR-PMP-Forța Dreptei. Definitivă. Pronunţată astăzi, 19 martie 2024, prin punerea soluţiei la dispoziţia părţilor prin mijlocirea grefei instanţei", se arată în decizia ICCJ.